1,300 จุด วัดใจ ‘พี่กอง’
ดัชนีตลาดหุ้นไทยกำลังไต่ระดับขึ้นมาอีกครั้ง
22 เม.ย. 2563

ลูบคมตลาดทุน : ธนะชัย ณ นคร
ดัชนีตลาดหุ้นไทยกำลังไต่ระดับขึ้นมาอีกครั้ง
สัญญาณทางเทคนิควันนี้ (23 เม.ย.) แนวต้านอยู่บริเวณ 1,275 จุด
ส่วนที่ระดับ 1,300 จุด ถือว่าเป็นแนวต้านเชิงจิตวิทยา ที่ว่ากันว่า จะไปถึงหรือไม่นั้น ขึ้นอยู่กับแรงซื้อของนักลงทุนสถาบัน อย่างเช่น “พี่กอง” หรือกองทุนต่าง ๆ นั่นแหละ
ย้อนกลับไปสัปดาห์ก่อนหน้านี้
ระหว่างที่ดัชนีกำลังขึ้นบริเวณ 1,260–1,265 จุด
บรรดานักวิเคราะห์ต่างลุ้นกันว่า น่าจะไปต่อได้
บางคนมองไปถึงจุดมาร์คทำกำไรที่ระดับ 1,300 จุด
ทว่า ดัชนียังไม่ทันจะวิ่งไปถึง
กลับถูกพี่กองทุนสาดออกมาเมื่อวันที่ 10 เม.ย. กดดัชนีวูบ 20.25 จุด
เท่านั้นยังไม่พอนะ
วันถัดมา สาดออกมาอีก ด้วยการปล่อยแบบทีละไม้ ๆ กดดัชนีร่วงลงมาอีก 35.95 จุด
ส่งผลดัชนีมาปิด 1,200 จุดพอดี
หลังจากนั้น หุ้นไทยปรับขึ้นมาได้ ไม่ว่าจะเป็นด้วยสัญญาณทางเทคนิค หรือปรากฏการณ์ “ตบจูบ ๆ” ก็เหอะ
แต่ต้องยอมรับว่า ดัชนีที่ใกล้ระดับ 1,300 จุดนั้น
ถือว่าค่อนข้าง “อันตราย”
นักวิเคราะห์หลายคนมองว่า พื้นฐานของหุ้นไทยตอนนี้ ดัชนีราว ๆ 1,300 จุด (+/-) พี/อี (ปัจจุบัน) 14 เท่า ก็น่าจะเหมาะสม
ดังนั้น เราจึงเห็นคำแนะนำ ถึงคำเตือนให้ระวังการขายทำกำไรที่ดัชนีบริเวณนี้
บริษัทจดทะเบียน (บจ.) ส่วนใหญ่ สำหรับงบการเงินไตรมาส 1/2563 อาจจะยังไม่ได้รับผลกระทบจากโควิด-19 มากนัก
เพราะยอดขายในช่วงเดือนมกราคม–กุมภาพันธ์ 63 ยังค่อนข้างปกติ
แต่จะได้รับผลกระทบกันจริง ๆ จัง ๆ ตั้งแต่เดือนมีนาคมเป็นต้นมา
และผลประกอบการไตรมาส 2/2563 นี่แหละของจริง ๆ ที่ตัวเลขกำไรน่าจะวูบหนักกันถ้วนหน้า
อย่างเช่นกลุ่มธนาคารพาณิชย์ที่แจ้งงบออกมาแล้ว
กำไรปรับลดลงกว่า 18%
และนักวิเคราะห์บอกว่า ยังต้องดูตัวเลขไตรมาส 2 และ 3 ต่อไป ที่คาดว่าจะได้รับผลกระทบหนักกว่าไตรมาสแรก (ที่ยังไม่ได้รับผลกระทบอย่างเต็มที่)
เมื่อวานนี้ เปิดตลาดเช้า ดัชนีถูกกดวูบลงไปกว่า 20 จุด
พาลให้คิดไปว่า สงสัยพี่กองปล่อยของอีกแน่ ๆ เพราะดัชนีขึ้นมาที่บริเวณ 1,260-1,270 จุด มักจะมีอาถรรพ์เสมอ (ในช่วงนี้)
พอตกบ่าย เปิดตลาดขึ้นมา ดัชนีกลับค่อย ๆ ดีดกลับขึ้นมาซะอย่างนั้น
ทำเอานักลงทุนที่ปล่อยหุ้นออกไปในช่วงเช้า พากันเซ็งเป็ด ขายหมูกันไป และต้องมาไล่ซื้อหุ้นคืนกันอีก
หลายคนพากันไปซื้อหุ้นที่ราคาปิด (ATC) กันเยอะ
เพราะคาดหวังว่า วันนี้ เปิดตลาดหุ้นออกมา น่าจะสดใสเขียว ได้ และปล่อยของขายทำกำไร
แต่อย่างว่าล่ะ อย่างที่บอกไว้ตอนต้น ขึ้นอยู่กับเจ้ามือ อย่างพี่กองว่า ยังซื้อสะสมต่อไปหรือไม่
หรือว่าจะสบช่องขายทำกำไรกันออกมา
และนี่ก็น่าจะถือเป็นอีกเหตุผลหนึ่งว่า ทำไมหุ้นบ้านเรานั้น หลายครั้งเคลื่อนไหวสวนกับต่างประเทศ